[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 22.4.2010

COM(2010)170 τελικό

ΕΚΘΕΣΗ ΤΗΣ ΕΠΙΤΡΟΠΗΣ

για την κατάσταση της προστασίας των δεδομένων στο σύστημα πληροφόρησης για την εσωτερική αγορά (IMI)

ΕΚΘΕΣΗ ΤΗΣ ΕΠΙΤΡΟΠΗΣ

για την κατάσταση της προστασίας των δεδομένων στο σύστημα πληροφόρησης για την εσωτερική αγορά (IMI)

Περίληψη

Η Επιτροπή είναι ικανοποιημένη από τον τρόπο με τον οποίο διασφαλίζονται τα δικαιώματα και οι ελευθερίες των ατόμων όσον αφορά τα προσωπικά δεδομένα (εφεξής «προστασία δεδομένων»), στο πλαίσιο του συστήματος πληροφόρησης για την εσωτερική αγορά (ΙΜΙ). Το ΙΜΙ είναι ένα διαδικτυακό, ασφαλές και πολυγλωσσικό σύστημα ανταλλαγής πληροφοριών που βοηθά τα κράτη μέλη στην άσκηση των καθηκόντων διοικητικής συνεργασίας. Η Επιτροπή είναι, επίσης, ικανοποιημένη από την εφαρμογή της σύστασης σχετικά με τις κατευθυντήριες γραμμές για την προστασία δεδομένων στο ΙΜΙ.

Τα κράτη μέλη δεν έχουν αναφέρει προβλήματα σχετικά με την προστασία των δεδομένων. Το γεγονός αυτό δικαιολογεί τη σταδιακή προσέγγιση που συμφωνήθηκε με τον Ευρωπαίο Επόπτη Προστασίας Δεδομένων για τη διαμόρφωση του νομικού πλαισίου για το ΙΜΙ, σύμφωνα με τις τεχνολογικές εξελίξεις και την επέκταση του συστήματος και σε άλλους τομείς της νομοθεσίας για την εσωτερική αγορά.

Εντός του 2010, η Επιτροπή θα εξετάσει τη δυνατότητα επέκτασης του ΙΜΙ και σε άλλους τομείς της εσωτερικής αγοράς καθώς θα έχει αποκτήσει περισσότερη πείρα από την εφαρμογή του συστήματος στον κλάδο των υπηρεσιών. Θα δημοσιεύσει, το πρώτο τρίμηνο του 2011, έγγραφο εργασίας σχετικά με τη λειτουργία και την ανάπτυξη του συστήματος ΙΜΙ κατά το 2010, το οποίο θα καλύπτει επίσης και την προστασία δεδομένων.

Αντικείμενο τησ παρουσασ εκθεσησ

Η παρούσα έκθεση, η οποία προαναγγέλθηκε στη σύσταση της Επιτροπής σχετικά με τις κατευθυντήριες γραμμές προστασίας δεδομένων για το ηλεκτρονικό σύστημα πληροφόρησης για την εσωτερική αγορά[1] (εφεξής «η σύσταση»), εξετάζει την εφαρμογή της εν λόγω σύστασης από τα κράτη μέλη και την Επιτροπή και αξιολογεί την κατάσταση της προστασίας των δεδομένων στο ΙΜΙ. Καλύπτει επίσης νέα ζητήματα, τα οποία δεν αναφέρονταν στη σύσταση, όπως τη νέα οδηγία για τις υπηρεσίες.

Κατά τη σύνταξη της έκθεσης, η Επιτροπή έλαβε υπόψη τις παρατηρήσεις των κρατών μελών, τόσο μέσω ad hoc διαβούλευσης που ξεκίνησε τον Νοέμβριο του 2009[2], όσο και μέσω τακτικών επαφών με συντονιστές του ΙΜΙ και εκπροσώπους των κρατών μελών στο πλαίσιο της IMAC-IMI (Επιτροπή εσωτερικής αγοράς – ΙΜΙ).

Η αναπτυξη του ΙΜΙ κατα το 2009

Το 2009 ήταν κρίσιμο για την ανάπτυξη του ΙΜΙ. Η χρήση του ΙΜΙ στη νομοθεσία που αφορά επαγγελματικά προσόντα επεκτάθηκε σε 20 νέα επαγγέλματα και οι περισσότεροι πόροι διατέθηκαν για την επέκταση του ΙΜΙ, ώστε να καλυφθεί η οδηγία για τις υπηρεσίες[3].

Εθνικοί συντονιστές του ΙΜΙ συμμετείχαν στο πιλοτικό πρόγραμμα για την ανταλλαγή πληροφοριών σχετικά με την οδηγία για τις υπηρεσίες (με βάση πραγματικές και εικονικές περιπτώσεις) και στα σεμινάρια κατάρτισης που πραγματοποιήθηκαν στις Βρυξέλλες[4]. Κυκλοφόρησε από την Επιτροπή νέα έκδοση του λογισμικού (1.7), ώστε να επιτραπεί στις αρμόδιες αρχές να καταχωρίζονται οι ίδιες. Στο τέλος του έτους κυκλοφόρησε επίσης προσωρινή έκδοση 2.0, η οποία περιλάμβανε ξεχωριστή εφαρμογή ΤΠ για το μηχανισμό προειδοποίησης[5]. Το εν λόγω νέο λογισμικό τέθηκε πλήρως σε λειτουργία κατά το πρώτο τρίμηνο του 2010.

Χάρη σε αυτές τις κοινές προσπάθειες της Επιτροπής και των κρατών μελών, έως το τέλος Ιανουαρίου του 2010, είχαν καταχωριστεί 4.508 αρμόδιες αρχές στο ΙΜΙ, εκ των οποίων οι 3.698 είχαν πρόσβαση στο νέο τομέα των υπηρεσιών, αν και ο αριθμός αυτός αναμένεται να αυξηθεί σημαντικά κατά τους επόμενους μήνες. Ο μέσος αριθμός διαφορετικών καθημερινών συνδεδεμένων χρηστών αυξήθηκε, από 40 τον Ιανουάριο του 2009 σε 180 τον Δεκέμβριο.

Συνολικός αριθμός αιτήσεων που υποβλήθηκαν, ανά τρίμηνο και ανά νομοθετικό τομέα, για το 2009

[pic]

Στο πεδίο των επαγγελματικών προσόντων, το σύστημα απέκτησε ωριμότητα και η αδιαμφισβήτητη επιτυχία του αντικατοπτρίζει τις δυνατότητες του ΙΜΙ ως εργαλείου διοικητικής συνεργασίας στην ΕΕ. Κατά μέσο όρο, υποβλήθηκαν 350 αιτήσεις ανά τρίμηνο. Περισσότερο από το 90% όλων των αιτήσεων που υποβλήθηκαν το 2009, και αφορούσαν επαγγελματικά προσόντα, προέρχονταν από την ΕΕ των 15, δηλαδή από τα κράτη μέλη που προσχώρησαν πριν από το 2004, γεγονός που αντανακλά την κατεύθυνση της μετανάστευσης εργατικού δυναμικού. Η Πολωνία και η Ρουμανία ήταν οι παραλήπτες του 32% του συνόλου των αιτήσεων.

Είναι σημαντικό, κατά τη μελέτη αυτών των αριθμητικών στοιχείων, να σημειωθεί ότι 56 % των αιτήσεων απαντήθηκαν εντός μίας εβδομάδας.

Χρόνος που απαιτήθηκε για τη διεκπεραίωση αίτησης σύμφωνα με την οδηγία για τα επαγγελματικά προσόντα, το 2009

Αποδεκτές αιτήσεις | Αθροιστικό ποσοστό % | Αιτήσεις που απαντήθηκαν | Αθροιστικό ποσοστό % |

Εντός 3 ημερών | 741 | 57,0% | 518 | 43,0% |

Εντός 1 εβδομάδας | 216 | 73,7% | 167 | 56,8% |

Εντός 2 εβδομάδων | 166 | 86,5% | 170 | 71,0% |

Εντός 4 εβδομάδων | 120 | 95,7% | 164 | 84,6% |

Εντός 8 εβδομάδων | 35 | 98,4% | 106 | 93,4% |

Εντός περισσότερων από 8 εβδομάδες | 21 | 100,0% | 80 | 100,0% |

Σύνολο: | 1299 | 1205 |

(* Η διαφορά μεταξύ αιτήσεων που έγιναν αποδεκτές και αιτήσεων που απαντήθηκαν οφείλεται σε αιτήσεις που είχαν ανακληθεί ή εκκρεμούσαν ακόμη κατά το τέλος Δεκεμβρίου 2009)

Βελτίωση τησ προστασιασ δεδομενων στο ΙΜΙ, μια σταδιακη προσεγγιση

Το ΙΜΙ ακολουθεί την πολιτική περί απορρήτου σύμφωνα με την οποία ο τρόπος προστασίας των δεδομένων σχεδιάζεται ευθύς εξαρχής στα συστήματα που περιέχουν πληροφορίες (‘Privacy by design’). Η μέριμνα για την προστασία των δεδομένων αποτελεί επίσης τμήμα της καθημερινής χρήσης του συστήματος, περιλαμβάνεται στο υλικό εκμάθησης του συστήματος και υπερβαίνει την τυπική ή θεωρητική προστασία. Αυτό φαίνεται να αποδίδει, καθώς κανένα κράτος μέλος δεν έχει αναφέρει έστω και ένα περιστατικό σχετικά με την προστασία των δεδομένων στο ΙΜΙ και δεν έχει παραληφθεί καμιά καταγγελία από ενδιαφερόμενους.

Η Επιτροπή συμμετείχε σε διάλογο με τις αρχές προστασίας δεδομένων και τον Ευρωπαίο Επόπτη Προστασίας Δεδομένων (ΕΕΠΔ) κατά τα δύο τελευταία χρόνια. Η βασική αρχή που διέπει τη σταδιακή προσέγγιση είναι πως, δεδομένου ότι το σύστημα εγγυάται ένα υψηλό επίπεδο τεχνικής και διαδικαστικής προστασίας δεδομένων και η Επιτροπή έχει σαφώς δεσμευτεί για τη συνεχή βελτίωσή του, το νομικό πλαίσιο για το ΙΜΙ πρέπει να ακολουθεί την τεχνολογική εξέλιξη και την επέκταση του συστήματος και σε άλλους τομείς της νομοθεσίας για την εσωτερική αγορά.

Η σταδιακή προσέγγιση, με βάση την περιορισμένη εμπειρία σχετικά με το σύστημα, έχει επιτρέψει στην Επιτροπή να αντιμετωπίσει όλες τις ανησυχίες που εξέφρασε ο ΕΕΠΔ σε γνωμοδότηση της 12ης Δεκεμβρίου 2007 και να εκδώσει τα εξής τρία νομικά κείμενα που αφορούν ζητήματα προστασίας δεδομένων στο ΙΜΙ:

α) Απόφαση της Επιτροπής, της 12ης Δεκεμβρίου 2007, σχετικά με την προστασία των προσωπικών δεδομένων κατά την εφαρμογή του συστήματος πληροφόρησης για την εσωτερική αγορά (IMI) [6].

β) Σύσταση της Επιτροπής, της 26ης Μαρτίου 2009, σχετικά με τις κατευθυντήριες γραμμές προστασίας δεδομένων για το ηλεκτρονικό σύστημα πληροφόρησης για την εσωτερική αγορά (IMI) [7].

γ) Απόφαση της Επιτροπής, της 2ας Οκτωβρίου 2009, περί καθορισμού των πρακτικών ρυθμίσεων για την ανταλλαγή πληροφοριών με ηλεκτρονικά μέσα μεταξύ κρατών μελών βάσει του κεφαλαίου VI της οδηγίας 2006/123/ΕΚ του Ευρωπαϊκού Κοινοβουλίου και του Συμβουλίου σχετικά με τις υπηρεσίες στην εσωτερική αγορά[8].

Στο τμήμα 6 της παρούσας έκθεσης αναλύονται τυχόν εκκρεμή ζητήματα, καθώς και το περιεχόμενο και ο επίκαιρος χαρακτήρας μελλοντικών μέτρων, συμπεριλαμβανομένης της πιθανής έκδοσης νομικής πράξης.

Εφαρμογη τησ συστασησ τησ Επιτροπής

Βελτιώσεις εκ μέρους των κρατών μελών

Επαφές με τις αρχές προστασίας δεδομένων

Με τη σύσταση η Επιτροπή ζήτησε από τα κράτη μέλη «να ενθαρρύνουν τους εθνικούς συντονιστές του IMI να έρθουν σε επαφή με τις εθνικές αρχές προστασίας δεδομένων για καθοδήγηση και παροχή βοήθειας σχετικά με τον καλύτερο τρόπο εφαρμογής των κατευθυντήριων γραμμών σύμφωνα με την εθνική νομοθεσία» . Στις εκθέσεις τους προς την Επιτροπή, τα περισσότερα κράτη μέλη δήλωσαν ότι έχουν συμβουλευτεί τις εθνικές αρχές προστασίας δεδομένων. Με τις διαβουλεύσεις αυτές βεβαιώθηκαν οι χρήστες του ΙΜΙ ότι είναι δυνατή η ανταλλαγή προσωπικών δεδομένων μέσω του ΙΜΙ σύμφωνα με τη νομοθεσία περί προστασίας δεδομένων. ενώ, παράλληλα, δόθηκε η ευκαιρία στους εθνικούς ρυθμιστικούς φορείς να συνάψουν σχέσεις εργασίας με εκπροσώπους των δημοσίων διοικήσεων, που αποδίδουν μεγάλη σημασία στην προστασία των δεδομένων και έχουν δεσμευτεί για την επιτυχία αυτού του πραγματικά ευρωπαϊκού έργου.

Δηλώσεις περί απορρήτου

Έπειτα από υπόδειξη του ΕΕΠΔ, η σύσταση ενθάρρυνε επίσης τους συντονιστές του ΙΜΙ να συζητούν το περιεχόμενο των δηλώσεων περί απορρήτου με τις τοπικές αρχές προστασίας δεδομένων. Δεν κατέστη δυνατό να είναι πιο συγκεκριμένη η σύσταση επί του θέματος αυτού, γιατί, μολονότι η οδηγία για την προστασία των δεδομένων εναρμονίστηκε πλήρως, η εφαρμογή ορισμένων διατάξεων εναπόκειται στη διακριτική ευχέρεια των κρατών μελών. Εκθέσεις των κρατών μελών επιβεβαιώνουν πως οι εθνικές πρακτικές σχετικά με το περιεχόμενο και τη μορφή των δηλώσεων περί απορρήτου διαφέρουν. Μια μικρή πλειονότητα των κρατών μελών θεωρεί ότι η σωστή μορφή και το σωστό περιεχόμενο των πληροφοριών που παρέχονται σε άτομα πρέπει να αποφασίζεται τοπικά, από κάθε αρμόδια αρχή, σύμφωνα με τους τοπικούς νόμους. Αντιθέτως, σε ορισμένα κράτη μέλη έχουν προταθεί προσαρμόσιμα υποδείγματα για ολόκληρο το κράτος μέλος[9].

Ευαισθητοποίηση και κατάρτιση

Ένα από τα σημαντικότερα επιτεύγματα της σύστασης είναι ότι έχει αυξήσει την ευαισθητοποίηση για την προστασία των δεδομένων μεταξύ των συμμετεχόντων και των χρηστών του ΙΜΙ, οι οποίοι είναι πλέον εξοικειωμένοι με τις γενικές αρχές προστασίας δεδομένων και έχουν δεχθεί επίσης πρακτικές υποδείξεις για τη διασφάλιση υψηλού επιπέδου προστασίας δεδομένων στο ΙΜΙ. Ακόμη, χάρη στη σύσταση, στις κατευθυντήριες γραμμές προστασίας δεδομένων έχουν ενσωματωθεί παραπομπές στο υλικό εκμάθησης που έχει σχεδιαστεί για τις αρμόδιες αρχές.

Βελτιώσεις εκ μέρους της Επιτροπής

Το Σχέδ ιο Ασφάλειας του ΙΜΙ

Η ασφάλεια δεδομένων και η εμπιστευτικότητα διέπονται από την απόφαση της Επιτροπής, της 16ης Αυγούστου 2006, σχετικά με την ασφάλεια των συστημάτων πληροφοριών που χρησιμοποιεί η Ευρωπαϊκή Επιτροπή[10]. Η εν λόγω απόφαση έχει επικαιροποιηθεί με εκτελεστικούς κανόνες που εκδόθηκαν το 2009 και με πρόσφατες κατευθυντήριες γραμμές και πρότυπα, που είναι σε γενικές γραμμές όμοια με τα διεθνή πρότυπα. Τα μέτρα ασφάλειας στο ΙΜΙ έχουν αναθεωρηθεί και επικαιροποιηθεί αναλόγως και το 2009 καταρτίστηκε αναλυτικό σχέδιο ασφάλειας, το οποίο θα επανεξετασθεί το 2010.

Τεχνικές βελτιώσεις

Όταν οι ανταλλαγές πληροφοριών αφορούν ευαίσθητα δεδομένα, εμφανίζεται πλέον στην οθόνη υπενθύμιση ότι οι πληροφορίες είναι ευαίσθητες και ότι το πρόσωπο που χειρίζεται τον φάκελο πρέπει να ζητήσει αυτές τις πληροφορίες μόνο αν είναι απολύτως απαραίτητες και αν σχετίζονται άμεσα με την άσκηση της επαγγελματικής δραστηριότητας ή την εκτέλεση συγκεκριμένης υπηρεσίας. Επίσης, η μέριμνα για την προστασία των δεδομένων έχει ληφθεί πλήρως υπόψη κατά τον σχεδιασμό και την εφαρμογή του νέου μηχανισμού προειδοποίησης (βλέπε σημείο 5.2.3.2 παρακάτω).

Ακόμη, ο δικτυακός τόπος του ΙΜΙ έχει βελτιωθεί ώστε οι χρήστες να εντοπίζουν τα σχετικά έγγραφα με βάση τη διαίσθησή τους. Το τμήμα που αφορά την προστασία των δεδομένων[11] περιλαμβάνει όλα τα ισχύοντα νομικά κείμενα σχετικά με την προστασία των δεδομένων, την αλληλογραφία με τον ΕΕΠΔ και τις ομάδες ερωτήσεων που χρησιμοποιούνται στο σύστημα. Για λόγους διαφάνειας, έπειτα από υπόδειξη του Ευρωπαίου Επόπτη, καταγράφηκαν οι ερωτήσεις που αφορούν ευαίσθητα δεδομένα.

Ο νέος νομοθετικός τομέας της οδηγίας για τις υπηρεσίες

Η χρήση του ΙΜΙ όσον αφορά την οδηγία για τις υπηρεσίες

Η οδηγία για τις υπηρεσίες δεν αναφέρεται ειδικά στο ΙΜΙ (παρά μόνο γενικότερα σε ένα ηλεκτρονικό σύστημα για την ανταλλαγή πληροφοριών). Επομένως, ήταν απαραίτητο να οριστεί επίσημα ότι το ΙΜΙ θα χρησιμοποιηθεί για αυτόν το σκοπό. Αυτό πραγματοποιήθηκε με απόφαση[12] που έλαβε η Επιτροπή σύμφωνα με τη διαδικασία που προβλέπεται στην οδηγία για τις υπηρεσίες («απόφαση επιτροπολογίας»).

Η εν λόγω απόφαση επιτροπολογίας καθορίζει πρακτικές ρυθμίσεις για την ανταλλαγή πληροφοριών στον τομέα των υπηρεσιών στο πλαίσιο του ΙΜΙ. Συμβάλλει στο υψηλό επίπεδο προστασίας δεδομένων του συστήματος και προσδίδει επιπλέον διαφάνεια και ακρίβεια στους γενικούς κανόνες που προκύπτουν από την απόφαση 2008/49/ΕΚ και τις κατευθυντήριες γραμμές προστασίας δεδομένων που περιλαμβάνονται στη σύσταση. Αφήνει να αποφασιστούν αργότερα τυχόν πρόσθετα μέτρα διασφάλισης της προστασίας δεδομένων, εάν χρειαστεί, βάσει της πείρας που θα αποκτηθεί από την εφαρμογή του συστήματος[13].

Ένας φιλικός προς την προστασία των δεδομένων σχεδιασμός για το μηχανισμό προειδοποίησης

Ο μηχανισμός προειδοποίησης είναι ένας μηχανισμός που δημιουργήθηκε σύμφωνα με το άρθρο 29 παράγραφος 3 και το άρθρο 32 της οδηγίας για τις υπηρεσίες και συμπληρώνει το σύστημα RAPEX για τα προϊόντα. Βοηθά στην πρόληψη του κινδύνου που προκύπτει για τους παραλήπτες από τις υπηρεσίες.

Ο μηχανισμός προειδοποίησης επιτρέπει στα κράτη μέλη να τηρούν την εκ νόμου υποχρέωση ανταλλαγής πληροφοριών και, επομένως, είναι τελείως νόμιμος από άποψη προστασίας δεδομένων. Ωστόσο, η Επιτροπή έχει επίγνωση των επιπτώσεων ενός τέτοιου συστήματος στην προστασία των δεδομένων. Συνεπώς, έχει δώσει ιδιαίτερη προσοχή στο σχεδιασμό του, διασφαλίζοντας ότι είναι φιλικό προς την προστασία των δεδομένων και καλεί τα κράτη μέλη, που είναι υπεύθυνα για την προστασία των δεδομένων κατά την αποστολή ή παραλαβή προειδοποιήσεων, να επαγρυπνούν για τη σωστή εφαρμογή των κανόνων.

Ο μηχανισμός προειδοποίησης περιλαμβάνει έναν ικανό αριθμό μέτρων διασφάλισης της προστασίας δεδομένων, τα οποία αποτελούν γενικά χαρακτηριστικά του συστήματος ΙΜΙ, καθώς και ορισμένα ειδικά μέτρα διασφάλισης που σκοπό έχουν να διασφαλίσουν ότι:

α) Η πρόσβαση στα δεδομένα περιορίζεται σε συγκεκριμένες αρμόδιες αρχές/ συγκεκριμένους χρήστες

Σύμφωνα με τη γενικότερη προσέγγιση στο ΙΜΙ, η πρόσβαση σε πληροφορίες στο πλαίσιο του μηχανισμού προειδοποίησης είναι αυστηρά περιορισμένη με βάση την αρχή ότι αυτές παρέχονται στο βαθμό που είναι πραγματικά αναγκαίες. Οι αρμόδιες αρχές και οι χρήστες του ΙΜΙ έχουν πρόσβαση σε προειδοποιήσεις μόνο εάν τους έχει χορηγηθεί συγκεκριμένη άδεια από τα κράτη μέλη για πρόσβαση όχι γενικά στο ΙΜΙ αλλά ειδικά στη συγκεκριμένη εφαρμογή για προειδοποιήσεις. Εξ ορισμού, οι αρμόδιες αρχές και οι χρήστες του ΙΜΙ δεν μπορούν να αποστείλουν ή να παραλάβουν προειδοποιήσεις. Αυτή η λειτουργία πρέπει να ενεργοποιηθεί χωριστά.

β) Δεν αποστέλλονται περιττές προειδοποιήσεις

Κάθε προειδοποίηση αποστέλλεται μόνο μετά από διαδικασία ελέγχου ώστε να διασφαλίζεται ότι πληρούνται τα απαιτούμενα κριτήρια: Πρέπει, για παράδειγμα, να είναι βέβαιο ότι υφίστανται συγκεκριμένες σοβαρές πράξεις ή περιστάσεις που σχετίζονται με δραστηριότητα παροχής υπηρεσιών και θα μπορούσαν να προκαλέσουν σοβαρή βλάβη. Εάν η αρχή εκκίνησης δεν ελέγξει όλα τα σχετικά κριτήρια, το σύστημα δεν της επιτρέπει να προχωρήσει στην αποστολή προειδοποίησης.

Επιπλέον, η προειδοποίηση δεν αποστέλλεται απευθείας σε άλλα κράτη μέλη, αλλά υποβάλλεται πρώτα σε συντονιστή προειδοποιήσεων στο ίδιο κράτος μέλος. Ο εν λόγω συντονιστής προειδοποιήσεων οφείλει να εξετάσει και ο ίδιος εάν η προειδοποίηση πρέπει να διαβιβαστεί σε άλλα κράτη μέλη ή όχι.

γ) Οι προειδοποιήσεις δεν διανέμονται σε περισσότερους παραλήπτες από όσους κρίνεται αναγκαίο προκειμένου να πληρούνται οι απαιτήσεις πληροφόρησης που καθορίζονται στη νομοθεσία.

Όταν αποστέλλονται προειδοποιήσεις σε άλλα κράτη μέλη, η αρχή εκκίνησης και ο συντονιστής προειδοποιήσεων πρέπει να εκτιμούν ποια κράτη μέλη είναι ανάγκη να παραλάβουν την προειδοποίηση. Εάν το κράτος μέλος όπου παρέχεται μία υπηρεσία επιθυμεί να αποστείλει προειδοποίηση, τότε εξ ορισμού μόνο το κράτος μέλος εγκατάστασης του παρόχου της υπηρεσίας και η Επιτροπή θα παραλάβουν την προειδοποίηση. Αυτή η ρύθμιση διασφαλίζει ότι η προσθήκη άλλων κρατών μελών στον κατάλογο των παραληπτών εξαρτάται από απόφαση που λαμβάνεται κατά περίπτωση και με βάση την ανάγκη για πληροφόρηση.

Επιπλέον, όταν η προειδοποίηση διαβιβάζεται σε άλλα κράτη μέλη, δεν αποστέλλεται σε όλες τις αρμόδιες αρχές στα κράτη μέλη παραλήπτες, αλλά μόνο σε έναν παραλήπτη εισερχόμενων προειδοποιήσεων (συνήθως τον εθνικό συντονιστή προειδοποιήσεων). Ο παραλήπτης αποφασίζει για το ποιες αρμόδιες αρχές του κράτους μέλους αφορά η προειδοποίηση και πρέπει να συμμετέχουν στη διαδικασία.

δ) Η Επιτροπή, κατά την παραλαβή προειδοποιήσεων σύμφωνα με την οδηγία για τις υπηρεσίες, δεν έχει πρόσβαση σε προσωπικά δεδομένα

Η οδηγία για τις υπηρεσίες προβλέπει ότι όλες οι προειδοποιήσεις αποστέλλονται στην Επιτροπή η οποία όμως, αντίθετα με τα κράτη μέλη, δεν έχει ανάγκη για πρόσβαση σε προσωπικά δεδομένα. Έτσι, η Επιτροπή παραλαμβάνει προειδοποιήσεις χωρίς προσωπικά δεδομένα.

ε) Σε περίπτωση που, παρά τις προφυλάξεις, αποσταλούν ανυπόστατες προειδοποιήσεις, αυτές μπορούν γρήγορα να ανακληθούν ή τα εσφαλμένα δεδομένα μπορούν να διορθωθούν ή να διαγραφούν

Το σύστημα ΙΜΙ επιτρέπει σε αρμόδια αρχή που έχει αποστείλει ανυπόστατη προειδοποίηση να την ανακαλέσει αμέσως, καθιστώντας την αόρατη για όλους τους χρήστες του ΙΜΙ. Εάν η προειδοποίηση είναι δικαιολογημένη, αλλά επιβάλλεται η διόρθωση ορισμένων πληροφοριών, η αρμόδια αρχή εκκίνησης μπορεί να τις διορθώσει ανά πάσα στιγμή. Επιπλέον, το σύστημα ΙΜΙ επιτρέπει σε άλλες αρμόδιες αρχές που έχουν παραλάβει την προειδοποίηση να υποδεικνύουν ότι ορισμένες πληροφορίες που περιλαμβάνονται σε μια προειδοποίηση είναι λανθασμένες.

στ) Οι προειδοποιήσεις λήγουν μόλις πάψει να υφίσταται κίνδυνος· τα δεδομένα καθίστανται αμέσως αόρατα σε όλους τους χρήστες και τα προσωπικά δεδομένα διαγράφονται έξι μήνες μετά τη λήξη

Μόλις εξαλειφθεί ο κίνδυνος που προκάλεσε την προειδοποίηση, η προειδοποίηση πρέπει να λήξει. Το σύστημα ΙΜΙ επιτρέπει έτσι στα κράτη μέλη εγκατάστασης να περατώσουν την προειδοποίηση και αποστέλλονται υπενθυμίσεις στις αρμόδιες αρχές μέσω ηλεκτρονικού ταχυδρομείου. Όταν μία προειδοποίηση λήξει, καθίσταται αόρατη. Το αργότερο έξι μήνες μετά τη λήξη, όλα τα προσωπικά δεδομένα διαγράφονται αυτόματα και αφαιρούνται από το σύστημα.

Ζητήματα προσ περαιτερω εξεταση

Μολονότι τα περισσότερα κράτη μέλη έχουν εκφράσει θετικές απόψεις για την προστασία των δεδομένων στο ΙΜΙ, μερικά κράτη μέλη έχουν θέσει ζητήματα τα οποία εξετάζονται σε αυτό το τμήμα της έκθεσης.

Ισχύοντες κανόνες σχετικά με την ασφάλεια και την εμπιστευτικότητα των δεδομένων

Η επεξεργασία προσωπικών δεδομένων στο ΙΜΙ προϋποθέτει κοινή επεξεργασία (μεταξύ της Επιτροπής και των κρατών μελών), κοινό έλεγχο (μεταξύ των διαφορετικών χρηστών και συμμετεχόντων) και κοινή εποπτεία (από τις εθνικές αρχές προστασίας δεδομένων και τον ΕΕΠΔ). Σε μια τόσο πολύπλοκη κατάσταση, δεν είναι πάντοτε εύκολος ο επιμερισμός ευθυνών.

Οι δανικές και οι γερμανικές αρχές προστασίας δεδομένων θεωρούν ότι, εφόσον οι αρμόδιες αρχές που βρίσκονται στις επικράτειές τους οφείλουν να συμμορφώνονται με ορισμένες εθνικές απαιτήσεις (π.χ. ισχυρότερο μηχανισμό επαλήθευσης, όπως αυτός αναφέρεται στο επόμενο τμήμα), πρέπει να επιμείνουν ώστε το ΙΜΙ να πληροί αυτές τις εθνικές απαιτήσεις, ειδάλλως θα πάψουν να χρησιμοποιούν το σύστημα. Οι αρμόδιες αρχές προώθησαν αυτά τα αιτήματα στην Επιτροπή, η οποία είναι υπεύθυνη για την ασφάλεια του συστήματος.

Η Επιτροπή θεωρεί ότι το ΙΜΙ είναι ένα ασφαλές σύστημα και ότι ένα πραγματικά ευρωπαϊκό δίκτυο όπως το ΙΜΙ θα ήταν απλώς αδύνατο να λειτουργήσει εάν κάθε κράτος μέλος επέμενε για τη συμμόρφωση με τα δικά του εθνικά πρότυπα ασφάλειας. Η έκδοση της οδηγίας για την προστασία των δεδομένων, σχεδόν πριν από είκοσι χρόνια, είχε διπλό σκοπό: από τη μια πλευρά, την προστασία του θεμελιώδους δικαιώματος στην προστασία των δεδομένων και, από την άλλη, τη διασφάλιση της ελεύθερης κυκλοφορίας προσωπικών δεδομένων μεταξύ των κρατών μελών και μεταξύ των κρατών μελών και των θεσμικών οργάνων της ΕΕ[14].

Με βάση τα παραπάνω, η Επιτροπή επιμένει πως, λαμβανομένου υπόψη του υψηλού επιπέδου εγγυήσεων αναφορικά με την προστασία των δεδομένων στο σύστημα ΙΜΙ και την αρχή της καλόπιστης συνεργασίας του άρθρου 4 παράγραφος 3 της Συνθήκης για την Ευρωπαϊκή Ένωση, οι εθνικές αρχές προστασίας δεδομένων δεν πρέπει να δημιουργούν εμπόδια στη χρήση του συστήματος από τις εθνικές αρμόδιες αρχές.

Προς ισχυρότερο μηχανισμό επαλήθευσης στο ΙΜΙ

Το σύστημα επαλήθευσης στο ΙΜΙ αποτελεί εξελιγμένη έκδοση συστήματος επαλήθευσης με έναν μόνο παράγοντα, καθώς συνδυάζει όνομα χρήστη και κωδικό με έναν προσωπικό αριθμό αναγνώρισης (PIN). Κατά την προσπάθεια πρόσβασης στο σύστημα, ζητείται από τον χρήστη να υποβάλει ένα τυχαία επιλεγμένο συνδυασμό χαρακτήρων από τον κωδικό PIN.

Οι γερμανικές και οι δανικές αρχές προστασίας δεδομένων έχουν εκφράσει ορισμένες ανησυχίες σχετικά με το σύστημα επαλήθευσης του ΙΜΙ. Η Επιτροπή θεωρεί ότι ο ισχύων μηχανισμός επαλήθευσης είναι ο κατάλληλος, έχοντας κατά νου την τεχνολογία αιχμής και το κόστος εφαρμογής, αλλά συμφωνεί ότι, μακροπρόθεσμα, θα ήταν καλό το σύστημα επαλήθευσης να καταστεί ισχυρότερο. Καθώς τα κράτη μέλη έχουν εισαγάγει διαφορετικά συστήματα επαλήθευσης, τα οποία δεν είναι πάντοτε διαλειτουργικά, η προτιμητέα λύση για ισχυρότερο σύστημα επαλήθευσης στο ΙΜΙ φαίνεται να είναι οι ηλεκτρονικές ταυτότητες (e-identities), τις οποίες θα διαχειρίζονται τα κράτη μέλη και οι οποίες θα καθίστανται διαλειτουργικές μέσω ενδιάμεσου λογισμικού (middleware).

Μία από τις επιλογές αποτελεί το σχέδιο STORK, το οποίο αναπτύσσεται επί του παρόντος από κοινοπραξία στην οποία συμμετέχουν ορισμένα κράτη μέλη και χρηματοδοτείται στο πλαίσιο του προγράμματος-πλαισίου για την ανταγωνιστικότητα και την καινοτομία (πρόγραμμα υποστήριξης της πολιτικής για τις τεχνολογίες πληροφοριών και επικοινωνιών-ΤΠΕ). Η Επιτροπή θα παρακολουθεί στενά την πρόοδό του κατά τους επόμενους μήνες, οι οποίοι είναι κρίσιμοι για να αποφασιστεί αν θα χρησιμοποιηθεί ή όχι στο ΙΜΙ.

Περισσότερα για την ασφάλεια δεδομένων θα βρείτε στο σημείο 7.2.

Φύλαξη δεδομένων

Η πολιτική φύλαξης δεδομένων στο ΙΜΙ είναι πολύ αυστηρή[15] και ορισμένοι συμμετέχοντες και χρήστες έχουν υποστηρίξει ότι πρέπει να αναθεωρηθεί. Η ταχεία διαγραφή προσωπικών δεδομένων στο σύστημα δεν είναι πάντοτε προς όφελος του ατόμου το οποίο αυτά αφορούν, το οποίο ενδέχεται να προτιμά την αποθήκευση των δεδομένων του στο ΙΜΙ για μεγαλύτερο χρονικό διάστημα, για παράδειγμα στο πλαίσιο δικαστικών διαδικασιών.

Σε πρόσφατη απόφασή του[16], το Ευρωπαϊκό Δικαστήριο όρισε ότι το δικαίωμα πρόσβασης σε πληροφορίες[17] ισχύει για δεδομένα όχι μόνο του παρόντος αλλά και του παρελθόντος. Επομένως, το Δικαστήριο θεωρεί ότι ο περιορισμός της πρόσβασης με τη διαγραφή των δεδομένων είναι παράνομος εκτός εάν μπορεί να αποδειχθεί ότι η φύλαξη των στοιχείων για μεγαλύτερο χρονικό διάστημα θα συνιστούσε υπερβολικό βάρος για τον υπεύθυνο επεξεργασίας. Η Επιτροπή δεν θεωρεί ότι η αποθήκευση προσωπικών στοιχείων στο ΙΜΙ για μεγαλύτερο χρονικό διάστημα θα συνιστούσε υπερβολικό βάρος και επομένως προτίθεται να εξετάσει το ενδεχόμενο αποθήκευσης για μεγαλύτερο χρονικό διάστημα , που θα μπορούσε επίσης να περιλαμβάνει ένα μεταβατικό στάδιο κλειδώματος των δεδομένων, κατά το οποίο αυτά θα ήταν αόρατα για όλους τους χρήστες πριν από την οριστική διαγραφή τους. Οι πιθανές επιπτώσεις μιας πολιτικής κλειδώματος, καθώς και το ποιος θα μπορούσε να έχει πρόσβαση στα αποκλεισμένα δεδομένα και για ποιους σκοπούς, θα αναλυθούν προσεκτικά.

Αυτό αποτελεί ένα καλό παράδειγμα της ανάγκης για πολύ προσεκτική εξέταση της κατάστασης πριν από τη λήψη αποφάσεων για σύνολο νομικά δεσμευτικών κανόνων που θα διέπουν τη λειτουργία του ΙΜΙ. Είναι αναγκαίο η Επιτροπή και τα κράτη μέλη, παράλληλα με τη διασφάλιση της καλής προστασίας των δεδομένων και της συμμετοχής των αρχών προστασίας δεδομένων στη διαδικασία, να αξιοποιήσουν την πείρα που θα αποκτήσουν από τη χρήση του συστήματος ώστε να αποφευχθεί η θέσπιση αναποτελεσματικών ή ακόμη και αντιπαραγωγικών κανόνων για την προστασία των δεδομένων.

Εθνική χρήση του ΙΜΙ

Η μεταφορά στο εθνικό δίκαιο της οδηγίας για τις υπηρεσίες στις Κάτω Χώρες προβλέπει τη χρήση του ΙΜΙ για ανταλλαγή πληροφοριών μεταξύ ολλανδικών αρχών. Η Ευρωπαϊκή Επιτροπή επικροτεί αυτήν την προσέγγιση, η οποία αντικατοπτρίζει τις δυνατότητες χρήσης του ΙΜΙ μεταξύ διοικήσεων. Ωστόσο, μια τέτοια χρήση του ΙΜΙ από τα κράτη μέλη εξαρτάται από τρεις προϋποθέσεις:

α) η επεξεργασία των προσωπικών δεδομένων και η αποθήκευση των πληροφοριών στους εξυπηρετητές της Επιτροπής θα πρέπει να θεωρούνται νόμιμες σύμφωνα με το εθνικό δίκαιο,

β) το σύστημα θα πρέπει να χρησιμοποιείται ως έχει, με τις ίδιες ομάδες ερωτήσεων και λειτουργικές δυνατότητες, και

γ) το κράτος μέλος θα πρέπει να αναλαμβάνει πλήρως την ευθύνη για οποιαδήποτε ζητήματα (προστασίας δεδομένων ή άλλα) σε σχέση με τη χρήση του συστήματος για εθνικούς σκοπούς.

Επομένως, εάν τα κράτη μέλη ενδιαφέρονται για χρήση του ΙΜΙ σε εθνικό επίπεδο, συνιστάται να συμβουλεύονται πρώτα τις εθνικές αρχές προστασίας δεδομένων και στη συνέχεια να έρχονται σε επαφή με την Επιτροπή για να συζητήσουν το θέμα και να εξασφαλίσουν ότι δεν δημιουργούνται προβλήματα από άποψη νόμων προστασίας των δεδομένων.

Συγκεκριμένα μέτρα διασφάλισης της προστασίας δεδομένων σε μια νομικά δεσμευτική κοινοτική νομοθεσία

Στη γνωμοδότησή του, της 12ης Δεκεμβρίου 2007, και στην αλληλογραφία του με την Επιτροπή, ο ΕΕΠΔ ζήτησε τη θέσπιση συγκεκριμένων, νομικά δεσμευτικών μέτρων διασφάλισης της προστασίας δεδομένων στη νομοθεσία της ΕΕ, καθώς το ΙΜΙ διευρύνει το πεδίο εφαρμογής του πέρα από τις οδηγίες για τις υπηρεσίες και για τα επαγγελματικά προσόντα. Οι γερμανικές αρχές προστασίας δεδομένων έχουν εκφράσει παρόμοιες απόψεις.

Το 2010, η νέα Επιτροπή θα επανεξετάσει με νέα κριτήρια τη λειτουργία της ενιαίας αγοράς και τη δυνατότητα για μεγαλύτερη συμβολή του ΙΜΙ στη βελτίωση της εφαρμογής της νομοθεσίας της εσωτερικής αγοράς από τα κράτη μέλη. Έτσι θα εξετάσει ποιοι άλλοι τομείς πολιτικής θα μπορούσαν να αξιοποιήσουν το ΙΜΙ.

Ήδη εφαρμόζεται μια ολοκληρωμένη δέσμη μέτρων προστασίας δεδομένων και οι αντιδράσεις των κρατών μελών ήταν θετικές. Επομένως, η Επιτροπή θεωρεί ότι δεν θα ήταν συνετό να προχωρήσει σε νομοθετική πρόταση προτού καθορίσει το πεδίο εφαρμογής του ΙΜΙ και προτού αξιοποιήσει την εμπειρία που θα αποκομίσει από τη χρήση του συστήματος για τις υπηρεσίες. Όλες οι μελλοντικές προτάσεις πρέπει να συνδυάζονται καλά με αυτές τις εξελίξεις, ώστε να διασφαλίζεται μια στέρεη, ανθεκτική στο χρόνο, βάση για το ΙΜΙ και την προστασία των δεδομένων.

Εν τω μεταξύ, η Επιτροπή θα εξακολουθήσει να βελτιώνει την προστασία των δεδομένων στο ΙΜΙ σε στενή συνεργασία με τα κράτη μέλη και τον ΕΕΠΔ, όπως αναφέρεται παρακάτω.

Μελλοντικές βελτιωσεις

Τεχνικές βελτιώσεις

Αυτόματες υπενθυμίσεις και κατάλογοι άμεσων προτεραιοτήτων (ώστε να μην παραμένουν οι αιτήσεις εκκρεμείς για μεγαλύτερο διάστημα από το απολύτως αναγκαίο) θα συμπεριληφθούν σε μελλοντική έκδοση του λογισμικού. Όσον αφορά την ηλεκτρονική διαδικασία για τη διόρθωση, το κλείδωμα ή τη διαγραφή των δεδομένων, εφόσον δεν υποβλήθηκαν σχετικές αιτήσεις μέχρι τώρα και είναι μάλλον απίθανη η υποβολή πολλών τέτοιων αιτήσεων στο μέλλον, η Επιτροπή θεωρεί ότι θα ήταν καταλληλότερη η εισαγωγή απλούστερης δεόντως τεκμηριωμένης διαδικασίας, , με τη βοήθεια του υπεύθυνου προστασίας δεδομένων της Επιτροπής και του ΕΕΠΔ.

Ασφάλεια δεδομένων

Σύμφωνα με τις νέες κατευθυντήριες γραμμές και τα πρότυπα που η Επιτροπή υιοθέτησε προσφάτως, εντός του 2010 η Επιτροπή θα διενεργήσει νέα αξιολόγηση των κινδύνων για το ΙΜΙ και θα επικαιροποιήσει το σχέδιο ασφάλειας αναλόγως, καταγράφοντας τα τμήματα του συστήματος που πρέπει να εξετασθούν, τις πιθανές απειλές και την αναγκαία υποδομή και τα μέτρα λογισμικού. Εάν η αξιολόγηση των κινδύνων αποκαλύψει την ανάγκη για εισαγωγή πρόσθετων μέτρων ασφάλειας, αυτά τα μέτρα θα ενσωματωθούν σταδιακά σε μελλοντικές εκδόσεις λογισμικού.

Ακόμη, στις αρχές του 2011 θα πραγματοποιηθεί εξωτερικός έλεγχος, ο οποίος θα εστιάσει κυρίως στην απόδοση και τη σταθερότητα του συστήματος, αλλά ενδέχεται επίσης να καλύπτει ορισμένα ζητήματα προστασίας δεδομένων και ασφάλειας.

Αναθεώρηση της οδηγία ς για τα επαγγελματικά προσόντα

Το 2010-2011 θα πραγματοποιηθεί αποτίμηση της οδηγίας για τα επαγγελματικά προσόντα, η οποία θα περιλαμβάνει αξιολόγηση της διοικητικής συνεργασίας και της χρήσης του ΙΜΙ, περιλαμβανομένων ζητημάτων προστασίας των δεδομένων.

Συμπεράσματα

Η Επιτροπή είναι ικανοποιημένη από την εφαρμογή της σύστασης και την κατάσταση της προστασίας δεδομένων στο ΙΜΙ. Ωστόσο, θα εξακολουθήσει να εργάζεται για να επιφέρει περαιτέρω βελτιώσεις στο σύστημα, ιδίως τεχνικές βελτιώσεις και βελτιώσεις της ασφάλειας των δεδομένων.

Η Επιτροπή προτίθεται επίσης να διερευνήσει τη δυνατότητα επέκτασης του ΙΜΙ και σε άλλους τομείς της εσωτερικής αγοράς, με βάση την πείρα που θα αποκομίσει από την πρακτική εφαρμογή του συστήματος στον τομέα των υπηρεσιών. Όλες οι μελλοντικές προτάσεις για τη θέσπιση κοινοτικής νομοθεσίας θα λαμβάνουν υπόψη αυτές τις εξελίξεις και παρατηρήσεις, ώστε να εξασφαλίζουν μια στέρεη, και ανθεκτική στο χρόνο, βάση για το ΙΜΙ και την προστασία των δεδομένων.

Το πρώτο τρίμηνο του 2011 θα δημοσιευθεί έγγραφο εργασίας των υπηρεσιών σχετικά με τη λειτουργία και την ανάπτυξη του συστήματος ΙΜΙ κατά το 2010. Η έκθεση αυτή θα καλύπτει επίσης την προστασία δεδομένων.

[1] C(2009) 2041 τελικό. ΕΕ L 100 της 18.4.2009, σ. 12–28.

[2] Δεκαεπτά κράτη μέλη απάντησαν στο πλαίσιο της διαβούλευσης, όπου διατυπώθηκαν οι ακόλουθες ερωτήσεις:- Έχετε επικοινωνήσει με την εθνική αρχή προστασίας δεδομένων της χώρας σας; Έχει εκφράσει η αρχή αυτή κάποια άποψη σχετικά με την εθνική εφαρμογή των κατευθυντήριων γραμμών;- Έχετε διατυπώσει γενική δήλωση για την πολιτική σεβασμού της ιδιωτικής ζωής για όλους τους χρήστες του ΙΜΙ ή το θέμα διευθετείται τοπικά από τις αρμόδιες αρχές της χώρας σας;- Έχουν αντιμετωπίσει προβλήματα σχετικά με την προστασία δεδομένων οι αρμόδιες αρχές της χώρας σας κατά τη διατύπωση ή την απάντηση σε αιτήσεις στο ΙΜΙ;- Έχουν αναφέρει οι αρμόδιες αρχές της χώρας σας ζητήματα όσον αφορά ερωτήσεις σχετικά με ποινικά μητρώα;- Έχουν παραλάβει οι αρμόδιες αρχές της χώρας σας αιτήσεις πρόσβασης, διαγραφής ή διόρθωσης από τους ενδιαφερόμενους;- Είναι ενήμερες οι αρμόδιες αρχές της χώρας σας για τη δυνατότητα πρόωρης διαγραφής δεδομένων προσωπικού χαρακτήρα στο σύστημα; Χρησιμοποιούν αυτή τη δυνατότητα;- Έχετε συμπεριλάβει την προστασία δεδομένων στο υλικό εκμάθησης του ΙΜΙ;

[3] Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά, ΕΕ 376 της 27.12.2006, σ. 36-68.

[4] Το 2009, η Επιτροπή διοργάνωσε τρία μονοήμερα σεμινάρια κατάρτισης για συντονιστές του ΙΜΙ στις Βρυξέλλες, το κάθε ένα από τα οποία παρακολούθησαν περίπου 60 συμμετέχοντες. Κατά την ίδια περίοδο, τα κράτη μέλη διοργάνωσαν συνολικά περισσότερες από 100 εκδηλώσεις κατάρτισης για τις αρμόδιες αρχές, σε τοπικό, περιφερειακό και εθνικό επίπεδο.

[5] Βλέπε άρθρο 32 της οδηγίας για τις υπηρεσίες.

[6] C(2007) 6306, ΕΕ L 13 της 16.1.2008, σ. 13-23.

[7] C(2009) 2041 τελικό, ΕΕ L 100 της 18.4.2009, σ. 12-28.

[8] C(2009) 7493, ΕΕ L 263 της 7.10.2009, σ. 32-34.

[9] Ένα καλό παράδειγμα εθνικού υποδείγματος που συντάχθηκε με την τεχνική υποστήριξη της εθνικής αρχής προστασίας δεδομένων αποτελεί η δήλωση περί απορρήτου ( cláusula de privacidad ) που χρησιμοποιεί η ισπανική ομάδα ΙΜΙ.http://www.mpt.es/documentacion/sistema_IMI/documentos/protec_datos/ClausulaIMI_ES/document_es/Clausula_IMI.pdf.

[10] C(2006)3602.

[11] http://ec.europa.eu/internal_market/imi-net/data_protection_en.html

[12] Απόφαση της Επιτροπής της 2ας Οκτωβρίου 2009, περί καθορισμού των πρακτικών ρυθμίσεων για την ανταλλαγή πληροφοριών με ηλεκτρονικά μέσα μεταξύ κρατών μελών βάσει του κεφαλαίου VI της οδηγίας 2006/123/ΕΚ του Ευρωπαϊκού Κοινοβουλίου και του Συμβουλίου σχετικά με τις υπηρεσίες στην εσωτερική αγορά.

[13] Βλέπε κεφάλαιο 13 της σύστασης, υποτμήμα «Εργασίες σε εξέλιξη», στοιχείο δ).

[14] Αυτή η αρχή ορίζεται σαφώς στο άρθρο 1.2 της οδηγίας για την προστασία δεδομένων, καθώς και στο άρθρο 1.1 και στην αιτιολογική σκέψη 13 του κανονισμού για την προστασία δεδομένων: «Σκοπός είναι να διασφαλισθεί τόσο η ουσιαστική τήρηση των κανόνων προστασίας των θεμελιωδών δικαιωμάτων και ελευθεριών των προσώπων, όσο και η ελεύθερη κυκλοφορία των δεδομένων προσωπικού χαρακτήρα μεταξύ των κρατών μελών και των οργάνων και οργανισμών της Κοινότητας, ή μεταξύ των οργάνων και οργανισμών της Κοινότητας, στο πλαίσιο της άσκησης των αντίστοιχων αρμοδιοτήτων τους».

[15] Είναι δυνατή η πρόωρη διαγραφή προσωπικών δεδομένων με 2-3 μόνο κλικ και, σε κάθε περίπτωση, όλα τα προσωπικά δεδομένα διαγράφονται αυτόματα έξι μήνες μετά το κλείσιμο των αιτήσεων πληροφοριών.

[16] C-553/07, Ρότερνταμ κατά Rijkeboer.

[17] Βλέπε άρθρο 12 στοιχείο α) της οδηγίας 95/46/ΕΚ.